Нагадаем, з 6 да 10 ліпеня ў Бэрліне праходзіць летняя сэсія ПА АБСЭ, на якой, у ліку іншых пытаньняў, павінна быць вырашана, ці будзе легітымізаваны статус беларускага парлямэнту ў гэтай уплывовай палітычнай структуры. Дэлегацыю Нацыянальнага сходу ўзначаліў віцэ-сьпікер Палаты прадстаўнікоў Уладзімер Канаплёў, у яе складзе - дэпутаты Анатоль Красуцкі, Юры Марозаў, а таксама сябра Савету Рэспублікі Натальля Андрэйчык. Прадстаўнікі афіцыйнага Менку, натуральна, спадзяваліся на размарожваньне месца беларускага парлямэнту. На пачатку чэрвеня беларускія дэпутаты нават прынялі адмысловы зварот да ПА АБСЭ, у якім абвінавацілі кіраўніцтва АБСЭ ў замаруджваньні вырашэньня пытаньня аб прызнаньні паўнамоцтваў беларускага парлямэнту ў ПА АБСЭ. Дарэчы, інтарэсы Палаты лабіраваў нават сам прэзыдэнт Парлямэнцкай Асамблеі АБСЭ Адрыян Сэвэрын. Але намаганьні былі марнымі, вынік - адмоўны.